દેશમાં જ્વેલરી માર્કેટમાં કુલ કારોબારમાં સ્થાનિક જ્વેલર્સનો ૩૦ ટકા જેટલો કારોબાર છે. નવા વર્ષનાં મુહૂર્ત કર્યા બાદ જ્વેલર્સ બજારમાં વર્ષભર કારોબાર કેવો રહેશે તેની ચર્ચાની સાથે સાથે આ વખતે જીએસટી કેટલો આવશે તેની ચર્ચા પણ છેડાઇ હતી. હાલ એક ટકો વેટ છે. સરકારે અગાઉ કિમતી ધાતુ ઉપર એક જ ટકો ટેકસ લાદવાની દરખાસ્ત કરી હતી. હવે જ્યારે ઝીરો ટકાની ચીજવસ્તુઓ સહિત ચાર સ્લેબમાં ટેક્સ લેવાનું કાઉન્સિલ દ્વારા નક્કી કરાઇ ચૂકયું છે. એટલું જ નહીં સાથે સાથે સોના ઉપર કેટલો ટેકસ લેવાશે તે પછીથી નક્કી કરાશે તેવો કાઉન્સિલ દ્વારા નિર્ણય કરાયો છે. જ્વેલર્સને આશંકા છે કે સરકાર કયાંક સોનાની કોમોડિટીને પાંચ ટકાના સ્લેબમાં તો નહીં નાખે ને? જો આમ થયું તો બીજા ચાર ટકાના ટેક્સનું ભારણ! તો વળી કેટલાક જ્વેલર્સ એવું પણ કહી રહ્યા છે કે નવો ટેકસ સ્લેબ ઊભો કરી બે કે ચાર ટકાનો જીએસટી નાખી શકે છે. હવે કેટલો રેટ આવશે તે તો સમય જ કહેશે પણ સરકારે સોના ઉપર હાલ કોઇ જીએસટીનો દર નક્કી નહીં કરીને વેપારીઓની ઊંઘ જરૂરથી ઉડાડી દીધી છે.